b'\n_START_ARTICLE_\nCFE-avtalen\n_START_PARAGRAPH_\nCFE-avtalen (norsk: Avtale om konvensjonelle styrker i Europa)  (engelsk: Treaty on Conventional Armed Forces in Europe) er en nedrustningsavtale fra 1990 som ble inng\xc3\xa5tt mellom den dav\xc3\xa6rende Warszawapakten og NATO-landene._NEWLINE_Avtalen, som omhandler konvensjonelle styrker i Europa, ble undertegnet den 19. november 1990 i Paris av de 22 enkeltmedlemmene, og tr\xc3\xa5dte i kraft 17. juli 1992._NEWLINE_Warszawapakta ble oppl\xc3\xb8st 1. juli 1991, f\xc3\xb8r avtalen skulle iverksettes._NEWLINE_CFE-avtalen er siden modernisert og tilpasset de endringer som fant sted i europeisk politikk i 1990-\xc3\xa5rene. CFE-avtalen er en grunnpilar i arbeidet for \xc3\xa5 begrense offensiv milit\xc3\xa6r kapasitet og sikre politisk stabilitet. Den bidrar s\xc3\xa5ledes til \xc3\xa5 hindre desstabiliserende styrkeoppbygging, og er ment \xc3\xa5 virke ogs\xc3\xa5 i eventuelle krisesituasjoner. Marineavdelinger og deres aktivitet er ikke omfattet av dokumentet. _NEWLINE_Avtalen setter rammer for avtalerelatert materiell for medlemslandene. Avtalen gjelder for konvensjonelle v\xc3\xa5pen i Europa fra Atlanterhavet til Uralfjellene. Det er et ufravikelig krav at materielltakene skal overholdes. Medlemslandene skal holdes rettidig informert om mengden av avtalerelatert materiell og materiellets lokalisering. Avtalen gir rett og plikt til \xc3\xa5 gjennomf\xc3\xb8re og motta et antall inspeksjoner og/eller evalueringer av milit\xc3\xa6re avdelinger._NEWLINE_CFE-avtalen dekker materiell innenfor kategoriene stridsvogner, pansrede kampvogner, artilleriskyts med kaliber p\xc3\xa5 100 millimeter og over, kampfly og kamphelikopter. Avtalen har f\xc3\xb8rt til kraftig reduksjon i antall konvensjonelle v\xc3\xa5pen i Europa.\n_START_SECTION_\nNorge\n_START_PARAGRAPH_\nAvtalen forvaltes i Norge av Rustningskontrollseksjonen i Forsvarsstaben p\xc3\xa5 vegne av Forsvarsdepartementet og Utenriksdepartementet.\n_START_SECTION_\nHistorie\n_START_PARAGRAPH_\nForhandlingene f\xc3\xb8r avtalen starta i 1989 etter at MBFR-forhandlingane om MBFR - Gjensidige og balanserte styrkereduksjoner ble avslutta uten avtale. Arbeidet med avtalen ble i 1990-\xc3\xa5ra f\xc3\xb8rt videre av KSSE (OSSE) og samarbeidsorganet mellom NATO og den tidligere Warszawapakta, NACC. Etter at Sovjetunionen ble oppl\xc3\xb8st, klaget Russland over skjev styrkefordeling og krevde derfor endringer i avtalen._NEWLINE_Forhandlingene om \xc3\xa5 tilpasse CFE-avtalen til nye sikkerhetspolitiske rammer i Europa resulterte i at \xc2\xabTilpassing av CFE-avtalen\xc2\xbb ble undertegnet under OSSE-toppm\xc3\xb8tet i Istanbul i 1999. Russland har ratifisert den, men de andre partene har ikke ratifisert fordi Russland ikke har holdt de s\xc3\xa5kallte \xc2\xabIstanbul-pliktene\xc2\xbb som gjaldt tilbaketrekking av styrker fra Georgia og Moldova.\n_START_SECTION_\nStatus\n_START_PARAGRAPH_\nRussland suspenderte CFE-avtalen med virkning fra 12. desember 2007._NEWLINE_ Etter at Barack Obama overtok som president pr\xc3\xb8vde USA \xc3\xa5 gjenopplive avtalen gjennom forhandlinger med Russland, men forhandlingene stranda i 2011. I 2015 annonserte Russland at de trakk seg helt fra deltakelse, fordi NATO de facto hadde brutt avtalen.'